Tom Behnke (KF), 2011-04-06:
Jeg vil gerne starte med at sige tak til forespørgerne for at have rejst den her forespørgselsdebat.
Jeg synes, det er udmærket og fint, at vi med jævne mellemrum har nogle debatter og diskussioner om Kriminalforsorgen og den situation, der er i Kriminalforsorgen.
Jeg vil også gerne sige tak til og rose Kriminalforsorgen og de ansatte, de mange, mange ansatte, i forskellige personalegrupper i Kriminalforsorgen, som jo hver eneste dag udfører et rigtig, rigtig flot stykke arbejde.
Det synes jeg ofte man glemmer at værdsætte og huske på i de her diskussioner, hvor der bliver talt meget om millioner den ene vej og millioner den anden vej og overbelægning og kapacitetsproblemer.
Men midt i alt det er der jo en meget stor personalegruppe, som hver eneste dag gør en rigtig, rigtig god indsats, og det synes jeg gerne at jeg vil sige tak for.
Der er ingen tvivl om, at der er et kapacitetspres, det kan vi jo se og høre der er, og der er flere årsager til, at der er det.
Bl.a. problemerne med rocker- og bandekonflikter var vi jo enige om der skulle gøres noget ved.
Vi hørte jo også flere gange oppositionen bebrejde regeringen og regeringspartierne for, at man ingenting gjorde.
Så gjorde man noget, men det har også haft den konsekvens, at nogle flere så er kommet til at sidde i fængsel, for selv om vi skærpede straffene og håbede på, at der måske var nogle, der blev afskrækket fra at begå forbrydelser, og det var der måske også nogle der blev, så var der alligevel nogle, der var dumme nok til at begå forbrydelser, og så fik de deres straf og kom ind at sidde, og de fylder jo op.
Vi må så håbe på, at det, at de sidder i fængsel og får lov til at tænke over tingene der, vil gøre, at de så ikke bliver ved med at begå kriminalitet.
Og der arbejdes jo også rigtig meget med at få dem ud af bandemiljøerne og med at få dem til at holde op med at være kriminelle, og den store indsats, man yder på det punkt, synes jeg faktisk også at Kriminalforsorgen skal have ros for.
Så er der også det faktum, at vi har gennemført både en politireform og domstolsreform, de fik jo under implementeringen mange, mange hånlige ord med på vejen, og oppositionen mente jo også, at regeringen havde taget fuldstændig fejl, og at de reformer overhovedet ikke duede til noget.
Jo, det gjorde de, men det tog lidt tid at få dem til at virke, det tog tid at implementere dem.
Det er klart, at når man laver så store reformer for første gang i henholdsvis 70 år og 90 år, giver det selvfølgelig anledning til noget, men nu kan vi se, at det virker, og det vil sige, at politiet opklarer sagerne og får de kriminelle stillet for dommerne, domstolene ekspederer sagerne og ekspederer de kriminelle videre ind i fængslerne, og det er jo sådan set udmærket, men det giver så det her problem med, at der i hvert fald lige nu er et kapacitetspres, og det skal der selvfølgelig gøres noget ved.
Vi har vi jo sørget for tilførsel af yderligere midler både sidste år og i år, og så er det jo også et faktum, at når vi når lidt længere hen på året, skal vi i gang med en ny flerårsaftale for Kriminalforsorgen, og der vil man jo kunne kigge længere ud i fremtiden og sige, hvad det mere langsigtede behov i Kriminalforsorgen vil være.
Hvad skal der til?
Hvad er det for nogle ting, man gerne vil gøre bedre?
Hvad er det, man gerne vil gøre mere ud af?
Hvad kan vi gøre anderledes?
Hvad kræver det her af os politikere i forhold til økonomi og lovgivning?
Det kommer vi jo til at diskutere.
Så det er jo ikke sådan, at diskussionen stopper her.
Men det, man har gjort, er jo, at man her og nu har fundet frem til de løsninger, der kan hjælpe med til, at vi får fundet de 220 lukkede pladser, som der er behov for, nemlig ved at man sørger for, at nogle åbne pladser bliver konverteret til lukkede pladser, og sørger for at udvide ordningen med noget for noget, sådan at de indsatte, der rent faktisk yder en indsats og viser, at de gerne vil ud af kriminalitet, også får mulighed for at blive prøveløsladt lidt tidligere, og så også ved, at man i højere grad vil arbejde på, at der bliver sørget for, at udlændinge, der kommer her til landet og begår kriminalitet og har fået en dom om frihedsberøvelse, kommer hjem til der, hvor de kommer fra, så de kan få lov til at afsone der.
Så der er mange gode tiltag, som man er i fuld gang med.
Men det er altså på den korte bane, som det hedder, for på længere sigt skal vi senere på året i gang med flerårsforhandlingerne, og der tror jeg, at vi skal til at tage fat på nogle af de store udfordringer, der også ligger i Kriminalforsorgen.
For der er ingen tvivl om, at der er et kapacitetsproblem lige nu, men spørgsmålet er, hvor langsigtet det er.
Er det bare her og nu, eller er det noget, der kommer til at holde ved?
Men jeg synes også, at vi skal turde tage en diskussion af, hvordan vi håndterer de problemer, der er i forhold til de indsatte, inde i Kriminalforsorgens institutioner, for der er ingen tvivl om, at sammensætningen af de indsatte i vores fængsler og arresthuse har bevirket, at det er blevet meget mere råt at afsone i danske fængsler, og det er ikke rimeligt.
Det er ikke rimeligt, at man ud over at have fået en straf med f.eks. at skulle i fængsel 1 år skal udsættes for trusler og vold fra andre indsatte.
Der må det være sådan, og det må vi sikre, at det er Kriminalforsorgen og personalet, der bestemmer dagsordenen i fængslerne, og ikke visse indsatte, som ikke vil forstå, at de altså nu sidder frihedsberøvet.
Så jeg synes, vi skal tage fat på det her senere på året, når vi kommer i gang med at forhandle flerårsaftalen for Kriminalforsorgen, og så få lavet nogle langsigtede løsninger.
Det, som der nu bliver taget fat på med forslag til vedtagelse, og det, regeringen har gjort, er at løse problemerne, der er, her og nu, og det er vi tilfredse med.